b'\n_START_ARTICLE_\nSahan presidentti\n_START_PARAGRAPH_\nSahan presidentti on Ven\xc3\xa4j\xc3\xa4n federaatioon kuuluvan Sahan tasavallan valtionp\xc3\xa4\xc3\xa4mies ja korkein virka-asema. Sahan presidentin virkakausi on viisi vuotta. Presidentti johtaa hallitusta ja valitsee p\xc3\xa4\xc3\xa4ministerin. Varapresidenttin\xc3\xa4 toimii p\xc3\xa4\xc3\xa4ministeri._NEWLINE_Sahan presidentti valittiin vuosina 1991, 1996 ja 2002 suoralla kansanvaalilla. Jos kukaan ei saanut yli puolia \xc3\xa4\xc3\xa4ni\xc3\xa4 ensimm\xc3\xa4isell\xc3\xa4 kierroksella, j\xc3\xa4rjestettiin toinen kierros kahden eniten \xc3\xa4\xc3\xa4ni\xc3\xa4 saaneen ehdokkaan kesken. Vuonna 2004 Ven\xc3\xa4j\xc3\xa4n federaatiossa s\xc3\xa4\xc3\xa4dettiin laki, jonka mukaan tasavallan parlamentti valitsee presidentin Ven\xc3\xa4j\xc3\xa4n federaation presidentin antaman esityksen perusteella.\n_START_SECTION_\nPresidentin valinta\n_START_PARAGRAPH_\nSahan tasavallan presidentin virka perustettiin vuonna 1991 ja 20. joulukuuta samana vuonna pidetyn presidentin vaalin ensimm\xc3\xa4isell\xc3\xa4 kierroksella presidentiksi valittiin Sahan tasavallan korkeimman neuvoston puheenjohtaja Mihail Nikolajev. Korkeimman neuvoston puheenjohtaja oli siihen asti ollut Sahan tasavallan korkein virka-asema._NEWLINE_Nikolajev valittiin toiselle kaudelle 22. joulukuuta 1996 pidetyn presidentinvaalin ensimm\xc3\xa4isell\xc3\xa4 kierroksella. Nikolajev sai 60 prosenttia \xc3\xa4\xc3\xa4nist\xc3\xa4, voittaen A. Aleksejevin, joka sai 26,1 prosenttia \xc3\xa4\xc3\xa4nist\xc3\xa4._NEWLINE_Sahan tasavallan kolmansissa presidentinvaaleissa oli kaikkiaan kuusi ehdokasta. Vaalin ensimm\xc3\xa4inen kierros pidettiin 23. joulukuuta 2001. Kukaan kuudesta ehdokkaasta ei saanut yli puolia \xc3\xa4\xc3\xa4nist\xc3\xa4, joten j\xc3\xa4rjesttiin toinen kierros. Toiselle kierrokselle p\xc3\xa4\xc3\xa4siv\xc3\xa4t ensimm\xc3\xa4isell\xc3\xa4 kierroksella eniten \xc3\xa4\xc3\xa4ni\xc3\xa4 saaneet Vjat\xc5\xa1eslav \xc5\xa0tyrov ja Fedot Tumusov. Vaalin toinen kierros pidettiin 13. tammikuuta 2002 ja presidentiksi valittiin Vjat\xc5\xa1eslav \xc5\xa0tyrov, joka sai 59,2 prosenttia \xc3\xa4\xc3\xa4nist\xc3\xa4. Tumusov sai 34,6 prosenttia \xc3\xa4\xc3\xa4nist\xc3\xa4._NEWLINE_Vuonna 2006 Sahan presidentti\xc3\xa4 ei valittu suoralla kansanvaalilla, kuten aikaisemmin, vaan valinnan teki vuonna 2004 s\xc3\xa4\xc3\xa4detyn Ven\xc3\xa4j\xc3\xa4n federaation lain mukaan Sahan parlamentti, Ven\xc3\xa4j\xc3\xa4n federaation presidentin antaman esityksen pohjalta. Ven\xc3\xa4j\xc3\xa4n federaation presidentti Vladimir Putin antoi 28. marraskuuta 2006 Sahan parlamentille esityksen, jonka mukaan Vjat\xc5\xa1eslav \xc5\xa0tyrov valittaisiin toiselle kaudelle. Sahan parlamentti, Il Tumen, hyv\xc3\xa4ksyi esityksen 7. joulukuuta 2006 \xc3\xa4\xc3\xa4nin 60 \xe2\x80\x93 3, yhden \xc3\xa4\xc3\xa4nest\xc3\xa4ess\xc3\xa4 tyhj\xc3\xa4\xc3\xa4. \xc5\xa0tyrov erosi teht\xc3\xa4v\xc3\xa4st\xc3\xa4\xc3\xa4n kesken kauden 31. toukokuuta 2010, jolloin virkaa tekev\xc3\xa4ksi presidentiksi nimitettiin silloinen p\xc3\xa4\xc3\xa4ministeri Jegor Borisov. Borisov valittiin Sahan presidentiksi 9.\xc2\xa0kes\xc3\xa4kuuta 2010 Il Tumenin hyv\xc3\xa4ksyess\xc3\xa4 Ven\xc3\xa4j\xc3\xa4n presidentin esityksen asiasta \xc3\xa4\xc3\xa4nin 61\xe2\x80\x932 ja h\xc3\xa4n astui virkaansa 17. kes\xc3\xa4kuuta 2010.'